OpenLLM-France/wikimedia huggingface dataset:
# Associació de Víctimes de la Talidomida

L'Associació de Víctimes de la Talidomida és una entitat que lluita en defensa dels drets del col·lectiu de persones afectades pel fàrmac Talidomida, de la farmacèutica Grünenthal. La talidomida era un sedant que a la dècada del 1960 va ser administrat a dones embarassades per pal·liar les nàusees i que va provocar greus malformacions als seus fills. El 2017 se li va concedir la Creu de Sant Jordi.
Les víctimes van reclamar indemnitzacions per valor de 204 milions d'euros. El 2013 l'Audiència Provincial de Madrid va condemnar la farmacèutica a pagar 20.000 euros per cada punt de minusvalidesa. No obstant, l'empresa va al·legar que el cas ja havia prescrit, i el Tribunal Suprem va sentenciar que l'empresa no havia de pagar res. Els afectats van dir que anirien al Tribunal Constitucional i el Tribunal Europeu de Drets Humans.

## Referències

* ↑ EFE «Vist per a sentència el judici de les víctimes de la talidomida, més de 50 anys després dels fets». ARA, 14-10-2013 [Consulta: 15 abril 2017].
* ↑ «El Govern distingeix amb la Creu de Sant Jordi 29 personalitats i 24 entitats». Govern.cat, 11-04-2017 [Consulta: 12 abril 2017]. Arxivat 19 de maig 2017 a Wayback Machine. «Còpia arxivada». Arxivat de l'original el 2017-05-19. [Consulta: 15 abril 2017].
* ↑ «Les víctimes de la talidomida rebran 20.000 euros per cada punt de minusvalidesa». 324.cat, 21-11-2013 [Consulta: 15 abril 2017].
* ↑ Ferrer, Mariona «Sense justícia a l'Estat per a les víctimes de la talidomida». ARA, 24-09-2015 [Consulta: 15 abril 2017].
# Ana María Castellano Vilar

Ana María Castellano Vilar (València, 9 de juliol de 1942) és una advocada i política valenciana, diputada a les Corts Valencianes en la III Legislatura.
Llicenciada en dret, fou escollida diputada dins les llistes del PSPV-PSOE a les eleccions a les Corts Valencianes de 1991. Ha estat vicepresidenta de la Comissió de Governació i Administració Local de les Corts Valencianes (1991-1995)
Posteriorment deixà la política i ha continuant exercint la seva carrera d'advocada. Ha format part del Consell Jurídic Consultiu de la Comunitat Valenciana. Quan aquest organisme va dictaminar en 2011 que l'eliminació de símbols franquistes a l'administració no era un deure exigible a l'ajuntament de València, ella i Vicente Cuñat Edo en 2011 van emetre un vot particular contrari al dictamen.

## Referències

* ↑ «Fitxa de les Corts Valencianes». Arxivat de l'original el 2016-03-05. [Consulta: 16 juny 2015].
* ↑ El CJC dice que no es exigible la retirada del escudo franquista porque no exalta por sí mismo la represión, La Voz Libre, 12 de gener de 2011
* ↑ El Consell Jurídic Consultiu avala que Rita Barberá mantinga la simbologia feixista a València a Indymedia
# Malur superb

El malur superb (Malurus cyaneus) és una petita espècie d'ocell de la família Maluridae autòcton del sud-est d'Austràlia i Tasmània, de fort dimorfisme sexual.
Endèmic d'Austràlia i més concretament del seu sud-est. S'ha adaptat bé a l'ambient urbà i és comú a Sydney, Canberra i Melbourne.
El mascle en l'època de cria té el front i els auriculars d'un brillant i cridaner blau, la resta del cap amb una màscara negra i una gola negra o blava marí.

## Referències

* ↑ «Malur superb». Cercaterm. TERMCAT, Centre de Terminologia. Rev. 08/07/2013 (català)
# Tel·lis

Tel·len o Tel·lis (en llatí Tellen o Tellis, en grec antic Τελλην, Τελλις) fou un flautista i poeta líric grec que va viure a la primera meitat del segle iv aC en temps d'Epaminondes de Tebes.
El seu nom va esdevenir proverbial (ἄειδε τὰ Τέλληνος "canta com "la" Tel·lis) segons conserva Zenobi, que, no obstant diu que la seva poesia, tot i que estava ben composta i amb força gràcia, era jocosa i llicenciosa. Fabricius l'inclou a la Bibliotheca Graeca.

## Referències

* ↑ Tellen or Tellis a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 993
# Francolí maculat

El francolí maculat(Peliperdix lathami) és una espècie d'ocell de la família dels fasiànids (Phasianidae) que habita la selva de l'Àfrica central i Occidental.

## Taxonomia

Aquesta espècie, antany inclosa al gènere Francolinus, i més tard a Peliperdix, és avui consderada l'única del seu gènere arran diversos estudis filogenètics recents.

## Referències

* ↑ «Francolí maculat». Cercaterm. TERMCAT, Centre de Terminologia. Rev. 11 octubre 2024(català)
* ↑ Gill, Frank; Donsker, David; Rasmussen, Pamela. «Pheasants, partridges, francolins» (en anglès). IOC World Bird List Version 12.1. [Consulta: 11 octubre 2024].
* ↑ Mandiwana-Neudani, Tshifhiwa; Little, Rob M; Crowe, Timothy M; Bowie, Rauri C K «Taxonomy, phylogeny and biogeography of ‘true’ francolins: Galliformes, Phasianidae, Phasianinae, Gallini; Francolinus , Ortygornis , Afrocolinus gen. nov . , Peliperdix and Scleroptila spp.» (PDF) (en anglès). Ostrich - Journal of African Ornithology [Sud-àfrica], 90(3), 09 2019, pàg. 191-221. DOI: 10.2989/00306525.2019.1632954. ISSN: 1727-947X [Consulta: 11 octubre 2024].
# Armèn Sarkissian

Armèn Vardaní Sarkissian (en armeni: Արմեն Սարգսյան, nascut el 23 de juny de 1953 a Erevan) és un polític armeni, President de la República d'Armènia entre el 9 d'abril de 2018 i gener de 2022.

## Biografia

Armèn Sarkissian va graduar-se a la Universitat Estatal d'Erevan i va completar els seus estudis en física teòrica i matemàtiques l'any 1978. Des del 1992 al 1996 va ocupar diferents càrrecs en ambaixades armènies. Va ser primer ministre d'Armènia entre el 1996 i el 1997. Va ser investit com a president d'Armènia el 9 d'abril de 2018 després de ser elegit per l'Assemblea Nacional d'Armènia per 90 vots de 101. El gener de 2022 va dimitir del càrrec, argumentant que "no té prou competències “per a influir en els temes més importants de l'estat, tant en política interior com exterior”."

## Referències

* 1 2 «Dimiteix el president d'Armènia Armen Sarkissian». [Consulta: 27 gener 2022].
* ↑ «Armenia lawmakers elect president as leader eyes 'super' powers - The Express Tribune» (en anglès). The Express Tribune, 02-03-2018.
* ↑ «Armen Sarkisian (No Relation) Elected Next Armenian President» (en anglès). [Consulta: 2 març 2018].
# Amrapur

Amrapur és el nom dels següents llocs:
* Amrapur o Umrapur, principat de l'Índia al Kathiawar
* Amrapur (Pandu Mehwas), principat de l'Índia al Pandu Mehwas, a l'agència de Rewa Kantha
# Takayuki Morimoto

Takayuki Morimoto (7 de maig de 1988, Kawasaki) és un futbolista japonès que ha jugat a clubs com el Tokyo Verdy, Catania, Novara Calcio o JEF United Chiba.

## Referències

* ↑ «MORIMOTO Takayuki». Japan National Football Team Database. [Consulta: 8 gener 2013].

## Enllaços externs

* Estadístiques a transfermarkt.de (alemany)
# Nón lá

El barret del Vietnam (xinès: 簑笠, vietnamita Nón tơi) és un símbol característic del Vietnam. La seva traducció literal al català és barret cònic. El seu ús no sols està restringit al Vietnam, també es fa servir a Cambodja, Indonèsia, Xina, etc.

## Referències

* ↑ Douglas M. Padgett; Indiana University. Religion, memory, and imagination in Vietnamese California. ProQuest, 2007, p. 154–. ISBN 978-0-493-93799-1 [Consulta: 3 setembre 2011].

## Vegeu també

* Barret cònic asiàtic
* Barret de palla
# Manuel Zapico

Manuel Zapico el Asturiano (La Fresnosa, Llangréu, 1926 - París, 28 d'agost de 2004) fou un guerriller antifranquista asturià.
Va néixer en una parròquia del concejo asturià de Llangréu. La seva família, d'origen camperol, va participar en la Guerra Civil lluitant contra els franquistes a Astúries. Després de la caiguda del front nord en 1937, la seva família va ser repressaliada.
Va començar a treballar en la clandestinitat d'enllaç i suport dels guerrillers que combatien a la zona. Als 15 anys, estant treballant en una mina a Sama, es va afiliar al Partit Comunista. En 1942 va començar a treballar en el pou Sant Luis convertint-se en barrenista i va començar a ser investigat per la policia de la dictadura. Amb vint anys es va traslladar a Fabero (El Bierzo) (Lleó) i va continuar vivint en aquesta localitat minera fins a 1947, any en què es va traslladar a Galícia, tornant a Lleó dos anys més tard.
En 1951, després de l'assassinat de Manuel Girón, persona de gran rellevància en el moviment guerriller antifranquista de la zona, amb el qual Zapico tenia importants vincles, Zapico es va involucrar més en el suport del moviment clandestí prestant ajudes a diferents famílies perseguides per la repressió franquista. És en aquesta època, a terres lleoneses, quan rep el nom d'"el asturiano".
En 1952 va fugir a França davant la davallada del moviment guerriller sofert després de la desaparició de Girón. De França va ser deportat a Espanya però va poder escapar-se tornant de nou a França on va romandre per a la resta de la seva vida.

## Enllaços externs

* Muere Manuel Zapico, 'El Asturiano', uno de los últimos maquis, reproducció d'una notícia d'El Comercio.
* Biografia de Manuel Zapico a La Gavilla Verde Arxivat 2007-07-01 a Wayback Machine.
# Terra llaurable

La terra llaurable, terra conreable, o terra cultivable és la part del sòl que s'utilitza per a l'agricultura. Inclou totes les terres cultivades amb conreus anuals (les terres amb dues collites l'any es compten una sola vegada), prats temporals explotats econòmicament i horts i guarets. Les terres abandonades no s'inclouen en aquesta categoria. La terra llaurable és una categoria de la terra agrícola, la qual segons la definició que en fa la FAO, a més inclou la terra sota conreus permanents o perennes, com són les plantacions de fruits i també les pastures permanents per a ús de la ramaderia. L'any 2008, en el món la terra per a llaurar total era de 13.805.153 km², i 48.836.976 km² estaven classificats com "terra agrícola."
La quantitat de terra conreable fluctua tant de manera regional com mundial per factors humans i climàtics com la irrigació, la desforestació, desertificació, la construcció de feixes i el creixement urbà.
La part més productiva d'aquestes terres la componen les terres sedimentàries les quals històricament les han format els rius.

## Terres no arables

Els sòls no adequats per a l'agricultura com a mínim tenen alguna d'aquestes deficiències: no tenir recursos d'aigua dolça; massa càlides i seques (desert); massa fred (Àrtic); massa rocalloses; massa muntanyoses; excés de sals; excés de pluja; massa nivoses; massa contaminades; o molt pobres en nutrients.
Tanmateix, de vegades la terra no arable es pot convertir en terra conreable. Per això de vegades cal construir canals d'irrigació, nous pous, aqüeductes, plantes dessalinitzadores, plantar arbres i d'altres mesures. Alguns exemples de terra infèrtil o no conreable que s'han convertit en terres d'aquest tipus són:
* Illes Aran a Irlanda: eren unes illes plenes de roques, les terres van ser cobertes amb una capa d'algues marines i sorra i a partir d'aleshores es van poder cultivar.
* Israel: gran part d'Israel era desert o semidesert i una part d'aquestes terres es van regar amb aigua provinent de plantes dessalinitzadores.
* Terra preta, sòls tropicals fets fèrtils afegint-hi carbó vegetal.
D'altra banda exemples de terres fèrtils arables esdevingudes infèrtils són:
* El cas del 'Dust Bowl' als Estats Units.
* Desforestació de les selves tropicals, per exemple als altiplans centrals de Madagascar.
* Cada any es perd terra arable per desertificació i erosió lligades a activitats humanes. Una irrigació inadequada pot portar a incrementar la salinitat del sòl i afectar negativament el creixement de les plantes.

## Referències

* ↑ Sullivan; Steven M. Sheffrin. Economics: Principles in Action. Upper Saddle River, New Jersey 07458: Prentice Hall, 2003, p. 480. ISBN 0-13-063085-3. Arxivat 2016-12-20 a Wayback Machine.
* ↑ «ESS Production Definitions». FAO.org.
* ↑ «FAO Resources page». FAO.org, 2010.
* ↑ «y4683e06». Fao.org. Arxivat de l'original el 8 octubre 2010. [Consulta: 30 setembre 2010].
* ↑ «CAPSA Flash Detail». Uncapsa.org. [Consulta: 30 setembre 2010].

## Enllaços externs

* Surface area of the Earth Arxivat 2004-10-31 a Wayback Machine.
* Article Arxivat 2012-03-02 a Wayback Machine. from Technorati on Shrinking Arable Farmland in the world
# Fry F1

Fry era un constructor anglès de cotxes per competicions automobilístiques que va arribar a disputar curses a la Fórmula 1.
Fry va construir un monoplaça de la categoria Fórmula 2 amb el que va arribar a competir al campionat del món de la Fórmula 1 en una única cursa, el GP de la Gran Bretanya de la temporada 1959.
El monoplaça era un Coventry Climax modificat, amb el que l'única particularitat destacable era que tenia una posició de conducció més avançada.

## Resultats a la F1

| Any | Pilot | 1 | 2 | 3 | 4 | 5 | 6 | 7 | 8 | 9 | Posició | Punts |
| 1959 | Mike Parkes | MON | 500 | HOL | FRA | GBR NVQ | ALE | POR | ITA | USA | - | 0 |

## Palmarès a la F1

* Curses: 1
* Victòries: 0
* Podiums: 0
* Punts: 0
# Alexis Bodiot

Alexis Bodiot (Creil, 3 de maig de 1988) és un ciclista francès, professional del 2015 al 2016.

## Palmarès

* 2009
** Vencedor d'una etapa del Tour de Normandia
* 2011
** 1r a La Gislard
* 2014
** 1r a la Bordeus-Saintes

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Tasik

Tasik o Kota Pinang fou un dels estats successors de Pinangawan quan aquest es va fraccionar en tres estats diferents. Formava part de la regència de Labohan Batoe, a la residència de la Costa Oriental, a l'illa de Sumatra.
Segons la tradició un tal Batara-si-Nomba fou expulsat de Mandheling vers la meitat del segle xvi i es va retirar cap al nord on va esdevenir cap de les tribus tombok i asopong, com a príncep de Pinangawan. Va morir vers 1610 i després de la seva mort va rebre el nom pòstum de Marhum Magbkat di Pinangawan o Marhum Magbkat di Hutang Mumu. Va tenir per successor al seu fill Raja Halib (Marhum Magbkat di Jambu), que va morir vers 1630; els seus tres fills, Kaïn, Suman i Awan es van repartir els dominis i van fundar els estats de Bila o Bilah, de Sungei Taras o Sungai Taras (més tard Kampong Raja) i de Tasik (més tard Kota Pinang). Un dels seus nets, Abd al-Jalil fou el fundador del sultanat d'Asahan
Bongsa II fou sultà del 1795 al 1815 quan li va succeir el seu fill Mustafà mort el 1871 i succeït pel Yang Dipertuan Sati fins al 1905 quan va pujar el darrer sultà Sulung Mustafa Yang Dupertuan Mamur Perkasa Alam Syah. El sultanat es va enfonsar el 1946 durant l'anomenada "revolució social" i ja no fou restablert.

## Banderes

La bandera reial era groga llisa. Altres dues banderes utilitzades tenien un ús desconegut: la primera estava dividida verticalment en dos parts desiguals blau grisenc al pal (un terç) i porpra la resta (dos terços); la segona tenia la mateixa estructura però era blanca al pal i blau grisós al vol.

## Bibliografia

* A. Flicher, Les Etats princiers des Indes néerlandaises, Dreux 2009
# Makena (elefant)

Makena (Bioparc València, 9 de novembre de 2022) és una elefanta africana nascuda al Bioparc València. És el primer elefant nascut al Bioparc i al País Valencià.
L'elefanta va nàixer el dia 653 d'embaràs, és a dir, després de 21 mesos i mig de gestació; la mare, Matla, va ser inseminada el gener el 2021 per un equip de tècnics alemanys amb semen d'un mascle salvatge. Aquesta operació es va realitzar com a part del Programa Europeu de Conservació de l'Elefant Africà, després que l'any anterior la Unió Internacional per a la Conservació de la Naturalesa va catalogar aquesta espècie com en perill d'extinció. El 9 de novembre del 2022 entre la 1:00 i la 1:30 Matla va començar a tindre contraccions i a les 4:20 va donar a llum. El part es va produir naturalment sense complicacions i amb una gran expectació de l'equip del zoo.
El 28 del mateix mes es va obrir una votació per triar el seu nom, de la qual va sortir guanyador Makena, que vol dir "la que és feliç" en l'idioma kikuiu.

## Referències

* 1 2 «Naix el primer elefant “valencià” del Bioparc». À Punt, 09-11-2022. [Consulta: 17 desembre 2022].
* ↑ «El rebaño de elefantes de Bioparc aumenta» (en castellà). Bioparc València. Arxivat de l'original el 14/12/2009.
* ↑ Cloquell, Juan Antonio. «Bioparc València es prepara per al naixement del seu primer elefant». València Extra, 12-10-2022.
* ↑ Alcaraz, Pablo. «Festa a Bioparc València: naix el primer elefant "valencià"». València Extra, 10-11-2022.
* ↑ «BIOPARC Valencia welcomes historic arrival of newest elephant» (en anglès). EuroWeekly News, 15-11-2022.
* ↑ Cloquell, Juan Antonio. «Bioparc convida a triar el nom del seu primer bebé elefant valencià». València Extra, 28-11-2022.
* ↑ «Bioparc confirma que la cria d'elefant és femella i obri votació per a triar nom: Makena, Meru o Mandisa». Europa Press, 28-11-2022.
* ↑ «La cria d'elefant de Bioparc València es dirà Makena». À Punt, 13-12-2022.
# Fryeburg

Fryeburg és una població dels Estats Units a l'estat de Maine (EUA). Segons el cens del 2000 tenia 3.083 habitants.

## Demografia

Segons el cens del 2000, Fryeburg tenia 3.083 habitants, 1.245 habitatges, i 841 famílies. La densitat de població era de 20,4 habitants/km².
Dels 1.245 habitatges en un 30,7% hi vivien nens de menys de 18 anys, en un 54,6% hi vivien parelles casades, en un 9,1% dones solteres, i en un 32,4% no eren unitats familiars. En el 27% dels habitatges hi vivien persones soles l'11,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,4 i el nombre mitjà de persones que vivien en cada família era de 2,9.
Per edats la població es repartia de la següent manera: un 23,5% tenia menys de 18 anys, un 6,5% entre 18 i 24, un 26% entre 25 i 44, un 28,3% de 45 a 60 i un 15,7% 65 anys o més.
L'edat mediana era de 42 anys. Per cada 100 dones de 18 o més anys hi havia 89,6 homes.
La renda mediana per habitatge era de 34.333 $ i la renda mediana per família de 40.128 $. Els homes tenien una renda mediana de 26.469 $ mentre que les dones 20.486 $. La renda per capita de la població era de 18.658 $. Entorn del 9,7% de les famílies i l'11,6% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Fryeburg». American Fact Finder. Oficina del Cens dels Estats Units, 12-01-2010. Arxivat de l'original el 15 de febrer 2020. [Consulta: 7 d’agost 2010].
* ↑ «Geographic Comparison Table- Fryeburg». American Fact Finder. Oficina del Cens dels Estats Units, 12-01-2010.
# Alexis Bledel

Kimberly Alexis Bledel és una actriu nord-americana nascuda el 16 de setembre del 1981 a Houston, Texas. De pare argentí, Martin Bledel, i mare mexicana d'origen francès i alemany, Nanette Dozier, la seva llengua nativa és el castellà.
Començà a fer teatre als vuit anys per tal de superar la seva timidesa. De jove intervingué en produccions locals com El mag d'Oz i treballà com a model. Estudià a Page Parkes Center per a actrius i models i, posteriorment, destacà en el seu primer any a NYU's Tisch School of Arts on va ser cridada per participar en la sèrie de televisió Gilmore Girls.
Aquest paper com a Lorelai "Rory" Leigh Gilmore a Gilmore Girls li va donar el reconeixement del gran públic. Posteriorment feu el salt al cinema on ha intervingut en pel·lícules tan destacades com The Sisterhood of the Traveling Pants o Sin City.

## Filmografia

* Gilmore Girls: A year in the life (2016)
* I'm Reed Fish (2006): Kate Peterson
* Un per a totes (The Sisterhood of the Traveling Pants) (2005): Lena Kaligaris
* Sin City (2005): Becky
* The Orphan King (2005): Dylan
* Bodes i prejudicis (Bride & Prejudice) (2004): Georgie Darcy
* DysEnchanted (2004): Goldilocks
* Tuck Everlasting (2002): Winnifred "Winnie" Foster
* Gilmore Girls (sèrie) (2000): Lorelai "Rory" Leigh Gilmore (2000-2007)
* Rushmore (1998) (petita aparició fora dels crèdits)

## Referències

* ↑ Poniewozik, James «Review: ‘Gilmore Girls: A Year in the Life’ Revives a Snow Globe Town». The New York Times, 23-11-2016. ISSN: 0362-4331.
* ↑ Ryan, Maureen «Review: ‘Gilmore Girls: A Year in the Life’ on Netflix» (en anglès). Variety, 16-11-2016.
# Orfeó Nova Tàrrega

L'Orfeó Nova Tàrrega és una agrupació coral i polifònica de la capital de l'Urgell, que va ser creada l'any 1915 per l'activista cultural Josep Güell i Guillaumet, conegut com el "mestre Güell".
L'Orfeó Nova Tàrrega és una de les agrupacions corals més significatives de la capital de l'Urgell, i també una de les entitats més emblemàtiques del teixit associatiu targarí. Considerat des dels seus inicis com una de les seccions fundacionals de la Societat Ateneu, l'Orfeó Nova Tàrrega inicià la seva singladura amb una vuitantena de cantaires. Al llarg del darrer segle, la formació ha viscut etapes d'alts i baixos. Un dels moments àlgids fou l'actuació al Palau de la Música Catalana l'octubre de l'any 1969. Nombroses generacions de targarins i targarines han passat per les seves files, servint d'aprenentatge musical i donant peu a la creació d'altres corals. Es pot dir que durant els seus més de cent anys d'història han passat per les seves files més de 500 cantaires. Actualment compta amb una vintena de veus a la formació. Formant part de la secció artística de la Societat Ateneu de Tàrrega, el 2015 la seva presidenta és Maria Ramos mentre que la direcció musical recau en Enric Navàs.

## Referències

* ↑ «L'Orfeó Nova Tàrrega clou la celebració del seu centenari amb un lluït concert». Nova Tàrrega. Crònica local, 14-12-2015 [Consulta: 31 desembre 2019].
* ↑ «L'Orfeó Nova Tàrrega inicia diumenge dia 21 la commemoració del seu centenari oferint un concert de l'Orfeó Català». Comarques de Ponent, 17-12-2014 [Consulta: 31 desembre 2019].
* ↑ «L'Orfeó Nova Tàrrega obre la commemoració del seu centenari amb un ovacionat concert de l'Orfeó Català al Teatre Ateneu». Ràdio Tàrrega, 22-12-2014 [Consulta: 31 desembre 2019].
* ↑ «L'Orfeó Nova Tàrrega finalitza els actes del centenari amb un concert». Tàrrega TV, 14-12-2015 [Consulta: 31 desembre 2019].
# Thivolleo

Thivolleo és un gènere d'arnes de la família Crambidae.

## Taxonomia

* Thivolleo albicervix Maes, 2006
* Thivolleo meruensis Maes, 2006
* Thivolleo rubritactalis (Hampson, 1918)
* Thivolleo xanthographa (Hampson, 1913)

## Referències

* ↑ «GlobIZ search». [Consulta: 30 desembre 2018].
* ↑ Maes, Koen (2006). "Thivolleo, a new genus with two new species from Africa (Lepidoptera: Pyraloidea, Crambidae, Pyraustinae)". Revue suisse de Zoologie. 113 (4): 717–726.
# Les Transmutations imperceptibles

Les Transmutations imperceptibles, venuda als Estats Units com The Imperceptible Transmutations i al Regne Unit com Imperceptible Transformation, és un curtmetratge mut francès de 1904 dirigit per Georges Méliès. Va ser venut per la Star Film Company de Méliès i està numerat del 556 al 557 als seus catàlegs.

## Sinopsi

Un jove príncep vestit del Renaixement fa trucs de màgia. Mostra un jove tirolès, que es transforma en princesa després de diversos avatars. Finalment, el príncep marxa amb la princesa.

## Producció

Méliès protagonitza la pel·lícula com el mag, que als catàlegs de Star Film s'identifica com un príncep. Els efectes especials es van crear amb escamoteigs i fosa.

## Referències

* ↑ Malthête, Jacques & Mannoni, Laurent (2008), L'oeuvre de Georges Méliès, Paris: Éditions de La Martinière, p. 347, ISBN 9782732437323
* ↑ Essai de reconstitution du catalogue français de la Star-Film; suivi d'une analyse catalographique des films de Georges Méliès recensés en France, Bois d'Arcy: Service des archives du film du Centre national de la cinématographie, 1981, pàg. 184–85, ISBN 2903053073

## Enllaços externs

* Les Transmutations imperceptibles a YouTube